《吹台》
宋代·刘攽

梁王游赏地，乔木空白云。无复歌吹响，况乃麋鹿群。

梵刹拟化出，山河如绮分。北望十二衢，佳气正絪缊。

贤者而后乐，固如孟轲云。感此多远怀，因之濯尘纷。

闻君已先我，携手皆能文。置酒临沧流，披窗溯南薰。

由来登此台，寂寞谁独闻。慷慨作歌诗，怅然哀古人。

千载岂不辽，忽如波沄沄。适意正在饮，无为惜酣醺。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。